วัน แบงค็อก
การจัดสรรพื้นที่ > วัน แบงค็อก เวิร์กเพลส

อาคารวัน แบงค็อก ทาวเวอร์ 3
อาคารวัน แบงค็อก ทาวเวอร์ 4
อาคารวัน แบงค็อก ทาวเวอร์ 5
วัน แบงค็อก เวิร์กเพลส (อังกฤษ: One Bangkok Workplace) เป็นพื้นที่อาคารสำนักงานระดับพรีเมียมจำนวน 5 อาคาร แบ่งเป็นอาคารสำนักงานล้วนจำนวน 3 อาคาร คือ
อาคาร วัน แบงค็อก ทาวเวอร์ ทรี (อังกฤษ: One Bangkok Tower 3) ตั้งอยู่บนอาคารศูนย์การค้าพาเหรด ความสูง 42 ชั้น พื้นที่รวม 98,500 ตารางเมตร ออกแบบโดยใช้เลข "3" เป็นแบบบริเวณยอดอาคาร รวมถึงมีพื้นที่บางส่วนที่สามารถรับทิวทัศน์แม่น้ำเจ้าพระยาได้ในรูปแบบภาพปริทัศน์
อาคาร วัน แบงค็อก ทาวเวอร์ โฟร์ (อังกฤษ: One Bangkok Tower 4) ตั้งอยู่บนอาคารศูนย์การค้าเดอะ สตอรีส์ ความสูง 45 ชั้น พื้นที่รวม 96,302 ตารางเมตร ออกแบบโดยใช้สถาปัตยกรรมแบบไทยร่วมสมัย รวมกับการใช้ตัวเลข "4" เป็นแบบบริเวณระเบียงมุมด้านข้างอาคาร รวมถึงมีลานจอดเฮลิคอปเตอร์และจุดชมทัศนียภาพบริเวณยอดอาคารด้วย อาคารดังกล่าวเป็นอาคารเดียวที่เป็นการร่วมทุนระหว่างโครงการ และ อิเซตัน มิตสึโคชิ โฮลดิงส์ จากประเทศญี่ปุ่น
อาคาร วัน แบงค็อก ทาวเวอร์ ไฟฟ์ (อังกฤษ: One Bangkok Tower 5) ตั้งอยู่บนอาคารโพสต์ 1928 ความสูง 30 ชั้น พื้นที่รวม 100,534 ตารางเมตร และมีพื้นที่ต่อชั้นมากที่สุดในกลุ่มอาคารสำนักงาน ออกแบบโดยใช้สัญญาณโทรเลขเป็นแบบอาคาร เนื่องจากตั้งอยู่ใกล้เคียงกับพื้นที่สถานีวิทยุศาลาแดงในอดีต
นอกจากนี้ยังมีอาคารแบบประสมอีกจำนวน 2 อาคาร คือ
อาคาร วัน แบงค็อก ทาวเวอร์ (อังกฤษ: One Bangkok Tower) ตั้งอยู่บริเวณพื้นที่อาคารค้าปลีก 4 ทางทิศตะวันออกของโครงการ มีความสูงทั้งหมด 437.03 เมตร ซึ่งจะทำให้เป็นอาคารที่สูงที่สุดในประเทศไทย และติดอันดับหนึ่งในสิบของอาคารที่สูงที่สุดในเอเชียตะวันออกเฉียงใต้เมื่อก่อสร้างแล้วเสร็จ โดยมียอดอาคารที่ศึกษาไว้ที่ความสูง 412 เมตร อาคารดังกล่าวประกอบด้วยพื้นที่สองส่วน คือส่วนสำนักงานบริเวณโซนล่างและโซนกลางอาคาร และโรงแรมระดับ 6 ดาวที่โซนด้านบนสุดของอาคาร ปัจจุบันงานฐานรากอาคารก่อสร้างแล้วเสร็จ และโครงการยังได้รับสินเชื่อสีเขียว (Green loan) ระยะยาว วงเงิน 50,000 ล้านบาท จากธนาคารพาณิชย์ของไทย 5 แห่ง คือ ธนาคารกรุงเทพ ธนาคารกรุงไทย ธนาคารกรุงศรีอยุธยา ธนาคารกสิกรไทย และธนาคารไทยพาณิชย์ สำหรับพัฒนาโครงการ ซึ่งส่วนหนึ่งจะนำมาก่อสร้างอาคารนี้อีกด้วย แต่ยังไม่สามารถก่อสร้างต่อได้เนื่องจากพื้นที่ตั้งของอาคารบางส่วนตั้งอยู่ในเขตที่ดินที่อยู่อาศัย (สีน้ำตาล) ซึ่งมีข้อจำกัดด้านอัตราส่วนพื้นที่อาคารรวมต่อพื้นที่ดินมากกว่าพื้นที่เชิงพาณิชยกรรม (สีแดง) โดยอยู่ระหว่างรอให้กรุงเทพมหานครออกข้อบัญญัติบังคับใช้ผังเมืองรวมกรุงเทพมหานครฉบับใหม่ เพื่อเปลี่ยนพื้นที่ทั้งโครงการให้เป็นพื้นที่เชิงพาณิชยกรรมที่มีอัตราส่วนพื้นที่อาคารรวมต่อพื้นที่ดินมากที่สุด โดยโครงการได้ปูพื้นเป็นเวทีชั่วคราวสำหรับพิธีเปิด และต่อมาใช้เป็นพื้นที่จัดกิจกรรมในชื่อ "แอมฟิเธียเตอร์ แอท วัน แบงค็อก พาร์ค"
อาคาร วัน แบงค็อก ทาวเวอร์ ทู (อังกฤษ: One Bangkok Tower 2) ตั้งอยู่บนอาคารศูนย์การค้าพาเหรด ความสูง 49 ชั้น อาคารดังกล่าวประกอบด้วยพื้นที่สองส่วน คือส่วนสำนักงานบริเวณโซนล่างของอาคาร และโรงแรมเฟรเซอร์ สวีทส์ กรุงเทพ ซึ่งประกอบด้วยส่วนโรงแรมบริเวณโซนกลางอาคาร และพื้นที่ 10 ชั้นสุดท้ายโซนบนสุดของอาคารเป็นพื้นที่เซอร์วิสเซส อพาร์ตเมนต์ให้เช่า ปัจจุบันอยู่ระหว่างการก่อสร้าง คาดว่าเปิดใช้งานได้ใน พ.ศ. 2569
ปัจจุบัน วัน แบงค็อก เวิร์กเพลส เป็นที่ตั้งสำนักงานของบริษัทชั้นนำหลายบริษัท อาทิ บีเอ็มดับเบิลยู กรุ๊ป ประเทศไทย กลุ่มแอลจี อีเลคทรอนิคส์ ประเทศไทย กลุ่มเอสเต ลอเดอร์ ประเทศไทย สำนักงานที่ปรึกษาและบลจ. เคจีไอ สำนักงานที่ปรึกษาอีวาย ไลน์แมน วงใน เน็ตฟลิกซ์ ประเทศไทย เอชแอนด์เอ็ม ประเทศไทย ไมโครซอฟท์ ประเทศไทย สำนักงานกฎหมายเบเกอร์ แม็คเคนซี และ เอ.เมนารินี ประเทศไทย เป็นต้น